බන්ධනාගාරගතව සිටියදීද මෙම සැකකරු තමන් ළඟ හඬ පට ඇති බවත්, ඒවා එලියට දමන්නේ යැයි ප්‍රසිද්ධ ප්‍රකාශ සිදුකරමින් සාක්ෂිකරුවන්ට බලපෑම් කරමින් පවතින වාතාවරණයක් තුළ විමර්ශන නිලධාරීන් සිය විමර්ශන ඉදිරියට පවත්වාගෙන යන්නේ කෙසේ දැයි රජයේ ජ්‍යෙෂ්ඨ අධිනීතිඥවරයා අතිරේක මහේස්ත්‍රාත්වරයාගෙන් ප්‍රශ්න කර සිටියා.එබැවින් මෙම සිද්ධිය තුළින් සමස්ත අධිකරණ ක්‍රියාවලියේම විශ්වසනීයත්වය පිළිබඳ බැපතල ප්‍රශ්න සහගත තත්ත්වයක් උද්ගතව ඇති බැවින් නීතිඥයින්, අධිකරණ නිලධාරීන් මෙන්ම විනිසුරුවන්ද අධිකරණ ක්‍රියාවලියේ ගරුත්වය ආරක්ෂා කිරීමට එක්විය යුතු බවත්, රජයේ ජ්‍යෙෂ්ඨ අධිනීතිඥවරයා විවෘත අධිකරණය හමුවේ ප්‍රකාශ කළා.කරුණු සලකා බැලූ අතිරේක මහේස්ත්‍රාත්වරයා සිය නියෝගය ප්‍රකාශයට පත්කරමින් සඳහන් කළේ විත්තියේ නීතිඥයින් මෙම වරදට ඇති දඬුවම සලකා බලා ඇප ලබාදෙන ලෙස පැවසුවද මෙම වරදට ඇති දඬුවම් හි ප්‍රජා අයිතිය අහෝසි කිරීම පවා සඳහන්ව ඇති බැවින් මෙම වරද මිනීමැරුමකටත් එහා ගිය බරපතල වරදක් ලෙස සැලකිය හැකි බවයි.එසේම, විශ්‍රාමික විනිසුරු පද්මිණී රණවක විසින් ලබාදුන් වැදගත් නඩු තීන්දුවක් සහ ප්‍රශ්නගත දුරකතන සංවාදය අතර කාල පරාසය වසරක් පමණ යැයි විත්තියේ නීතිඥයින් පැවසුවද එම කාලසීමාවේ ගැටළු සහගත තත්ත්වයක් පවතින බව විමර්ශන නිලධාරීන් සඳහන් කර ඇති බවද අතිරේක මහේස්ත්‍රාත්වරයා විවෘත අධිකරණය හමුවේ සඳහන් කළා.එසේම, මෙම සැකකරු තමන්ට අදාළ නඩුවකට විනිසුරුවරයෙකුගෙන් උපදෙස් ලබාගැනීම සහ සේවාදායකයෙකු තම නඩුවකට නීතිඥවරයෙකුගෙන් උපදෙස් ලබාගැනීම අතර බරපතල වෙනසක් පවතින බව සඳහන් කළ අතිරේක මහේස්ත්‍රාත්වරයා වැඩිදුරටත් කියා සිටියේ තමන්ද විනිසුරුවරයෙකු ලෙස එවැනි අවස්ථාවකට මුහුණදීමට අකැමැති බවයි.එබැවින් මෙම කරුණු සලකා බැලීමේදී සැකකරුට ඇප ලබාදීමේ හැකියාවක් නොමැති බව සඳහන් කළ අතිරේක මහේස්ත්‍රාත්වරයා විවෘත අධිකරණයට දැනුම් දුන්නේ තමන් එම තීරණය ගනු ලබන්නේ දඬුවමේ පරිමාණය සලකා බලා නොව, මෙම අවස්ථාවේදී සැකකරුට ඇප ලබාදුනහොත් සාක්ෂිකරුවන්ට සහ සාක්ෂිවලට සිදුකළ හැකි මැදිහත්වීම්වලට අවධානය යොමු කරමින් බවයි.කෙසේ වෙතත්, අතිරේක මහේස්ත්‍රාත්වරයා විසින් මෙම නියෝගය ප්‍රකාශයට පත්කර තිබියදී සැකකාර රන්ජන් රාමනායක, අතිරේක මහේස්ත්‍රාත්වරයාගේ අවසරයකින් තොරවම අධිකරණය හමුවේ ප්‍රකාශයක් සිදුකළා.බන්ධනාගාරගතව සිටියද තමන්ට පාර්ලිමේන්තු යාමේ අවස්ථාව උදාවන බවත්, එහිදී තමන්ට දුරකතන පරිහරණය කිරීමේ හැකියාවක් පවතින බවත් සඳහන් කළ සැකකාර මන්ත්‍රීවරයා වැඩිදුරටත් කියා සිටියේ තමන් සන්තකයේ ඇති හඬපට එක්ලක්ෂ 24,000 ක් පමණ ප්‍රමාණයක් පිටතට දැමීමට හැකි බවයි.එහිදී අතිරේක මහේස්ත්‍රාත්වරයා විත්තියේ නීතිඥයින්ට සඳහන් කළේ තමන් සැකකරුට ඇප ලබානොදුන්නේ මෙම තත්ත්වය නිසා බවයි.පාර්ලිමේන්තු වරප්‍රසාද යටතේ වූවද, අධිකරණ ක්‍රියාවලියට බලපෑම් කිරීමට හැකියාවක් නොපවතින බව සඳහන් කළ අතිරේක මහේස්ත්‍රාත්වරයා සැකකාර රන්ජන් රාමනායක ලබන මස 12 වැනිදා දක්වා රක්ෂිත බන්ධනාගාරගත කිරීමට නියෝග කළා.